Αυτό που λίγοι γνωρίζουν είναι ότι, το κλιματιστικό στην ουσία, δεν ψύχει το χώρο, αλλά αφαιρεί τη ζέστη και την υγρασία. Το κύκλωμα του κλιματισμού αποτελείται από τον συμπιεστή, ο οποίος κατά κανόνα λαμβάνει κίνηση από τον ιμάντα του κινητήρα και ρόλος του είναι να διοχετεύει το freon στο σύστημα.
Το freon βρίσκεται στον συμπιεστή, μεταφέρεται και φτάνει στον συμπυκνωτή. Εκεί ψύχεται και υγροποιείται στους -15°C βαθμούς και έπειτα φιλτράρεται ώστε να αποβληθεί η υγρασία, καθώς και ξένα σωματίδια, από τον ξηραντήρα του φίλτρου. Εν συνεχεία το freon κατευθύνεται προς τον εξατμιστή, ο οποίος βρίσκεται πίσω από το ταμπλό.
Εκεί η βαλβίδα εκτόνωσης είναι ικανή να ρυθμίζει την ροή του ψυκτικού για βέλτιστη απόδοση ψύξης του συστήματος. Το αέριο πλέον με θερμοκρασία -5 βαθμών, απορροφά τη θερμοκρασία και την υγρασία του εσωτερικού χώρου της καμπίνας. Έπειτα ο εξατμιστής αναλαμβάνει να μετατρέψει εκ νέου το freon από υγρή σε αέρια μορφή, το οποίο επιτυγχάνεται μέσω της μείωσης της πίεσης του υγρού.
Παράλληλα ένας θερμοστάτης φροντίζει ώστε η θερμοκρασία του freon να παραμένει διαρκώς στους -5 βαθμούς. Ωστόσο για να είναι σωστή η λειτουργία του, είναι απαραίτητη η συντήρηση του κυκλώματος του κλιματισμού, αλλά και η ανατροφοδότηση του με το ψυκτικό μέσο ή αλλιώς «freon».